KIRJALLINEN KYSYMYS P-1260/01 esittäjä(t): Francesco Turchi (UEN) komissiolle. Komission päätös, tehty 14 päivänä maaliskuuta 2001 suu- ja sorkkataudin vastaisista suojatoimenpiteistä Ranskassa.



Virallinen lehti nro 350 E , 11/12/2001 s. 0105 - 0106



KIRJALLINEN KYSYMYS P-1260/01 esittäjä(t): Francesco Turchi (UEN) komissiolle (19. huhtikuuta 2001) Aihe: Komission päätös, tehty 14 päivänä maaliskuuta 2001 suu- ja sorkkataudin vastaisista suojatoimenpiteistä Ranskassa - Komission päätöksen 2001/208/EY(1) italiankielisessä versiossa todetaan, että yhteisön lainsäädännössä yhteisön sisäistä kauppaa varten edellytettävä kaupallinen asiakirja vahvistetaan liittämällä siihen jäljennös virallisesta todistuksesta, jossa osoitetaan, että tuotantoprosessi on tutkittu ja todettu vaatimusten mukaiseksi. - Jos tekstiä tulkitaan kirjaimellisesti, näyttäisi siltä, että kaupallisen asiakirjan olisi oltava vahvistettu ja lisäksi tarvitaan eläinlääkärintodistus, jossa vahvistetaan, että tuotantoprosessi on tutkittu ja todettu vaatimusten mukaiseksi ja joka on voimassa 30 päivää. - Ranskan- ja englanninkielisen käännöksen mukaan kuitenkin riittää, että yhteisön lainsäädännössä yhteisön sisäistä kauppaa varten edellytettävä kaupallinen asiakirja vahvistetaan liittämällä siihen jäljennös virallisesta todistuksesta, jossa osoitetaan, että tuotantoprosessi on tutkittu ja todettu vaatimusten mukaiseksi. - Italiankielisen tekstin mukaan valvonnasta vastaavan virkamiehen on vahvistettava jokainen tavaratoimitus. Vastaavasti esimerkiksi ranskalaisen vuotien myyjän osalta riittää sääntöjen soveltamiseksi, että kaupalliseen asiakirjaan liitetään jäljennös todistuksesta, jonka laillistettu eläinlääkäri antaa jossain vaiheessa mainittujen 30 päivän aikana. - Tällä erolla on merkitystä sääntöjen noudattamisen ja niiden pikaisen soveltamisen kannalta. Tästä syystä tiedustelisin komissiolta seuraavaa: - Mikä kieliversioista on voimassa? - Mitä komissio aikoo tehdä tämän ongelman ratkaisemiseksi ja minkä aikataulun mukaan? - Eikö komission mielestä tämä tilanne voi johtaa kilpailupolitiikan ja sisämarkkinoiden perustana olevia sääntöjen rikkomiseen? (1) EVYL L 73, 15.3.2001, s. 38. David Byrnen komission puolesta antama vastaus (18. kesäkuuta 2001) Komissio on joutunut toteamaan arvoisan parlamentin jäsenen tavoin, että tietyistä suu- ja sorkkataudin vastaisista suojatoimenpiteistä Ranskassa 14. maaliskuuta 2001 tehdyn komission päätöksen 2001/208/EY 9 artiklan italiankielinen toisinto eroaa Euroopan yhteisöjen virallisessa lehdessä julkaistuista muista kielitoisinnoista. Toisin kuin arvoisa parlamentin jäsen kysymyksessään esittää, mainitun päätöksen italiankielisessä toisinnossa ei vaadita toimivaltaisen virkaeläinlääkärin toteuttamaa lähetyksen tarkastusta vaan ainoastaan, että virkaeläinlääkäri vahvistaa kaupallisen asiakirjan liittämällä siihen todistuksen. Yhteisön lainsäätäjän tavoitteena ei ollut vaatia erityistä todistusta mainitun 9 artiklan soveltamisalaan kuuluvien tuotteiden mukana seuraavasta kaupallisesta asiakirjasta. Komissio pahoittelee syvästi italiankielisen toisinnon virhettä, mutta katsoo, ettei oikaistun toisinnon julkaiseminen Euroopan yhteisöjen virallisessa lehdessä olisi tarkoituksenmukaista, koska päätöksen 2001/208/EY, sellaisena kuin se on muutettuna erityisesti 29. maaliskuuta 2001 tehdyllä komission päätöksellä 2001/250/EY(1), säännöksiä ei sovelleta enää 12. huhtikuuta 2001 jälkeen. (1) EYVL L 90, 30.3.2001.